РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/198-14

21. јул 2014. године

Б е о г р а д

ЗАПИСНИК

ШЕСТЕ СЕДНИЦЕ ОДБОРАЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 18. ЈУЛА 2014. ГОДИНЕ

Седница је почела у 12,00 часова.

Седницом је председавала мр Александра Јерков, председница Одбора.

Седници су присуствовали чланови Одбора: Милан Кнежевић, Милета Поскурица, Марко Атлагић, Ирена Алексић, Љубиша Стојмировић, Небојша Петровић, Владимир Орлић, Невенка Милошевић, Анамарија Вичек, Јелисавета Вељковић, Нинослав Стојадиновић, Милена Бићанин, Олена Папуга и Риза Халими.

Седници Одбора су присуствовали заменици чланова Одбора: Љибушка Лакатош и Зоран Јозић.

Седници Одбора нису присуствовали следећи чланови Одбора: Жарко Обрадовић и Дијана Вукомановић, нити њен заменик.

Седници Одбора су присуствовали из Министарства просвете, науке и технолошког развоја: Срђан Вербић, министар, Александар Белић, државни секретар, Зоран Машић, државни секретар, Снежана Марковић, државни секретар, Виктор Недовић, помоћник министра и Драгица Гавриловић из Одсека за односе с јавношћу.

На предлог председнице Одбора, већином гласова усвојен је следећи дневни ред:

Д н е в н и р е д

1. Информација о раду Министарства просвете, науке и технолошког развоја;

2. Разматрање Предлога закона о потврђивању Споразума између Владе Републике Србије и Европске уније о учшћу Републике Србије у програму Европске уније Хоризонт 2020-Оквирном програму за истраживање и иновације (2014-2020);

3.Доношење одлуке о организовању јавног слушања на тему: „Разматрање Нацрта закона о изменама и допунама Закона о високом образовању“ .

Пре преласка на дневни ред, усвојен је записник пете седнице Одбора.

 Прва тачка дневног реда – **Информација о раду Министарства просвете, науке и технолошког развоја**

 У оквиру прве тачке дневног реда Срђан Вербић, министар просвете, науке и технолошког развоја, упознао је чланове Одбора о активностима министарства у периоду од почетка рада Владе до данас. Рекао је да рад Министарства, у делу који се односи на образовање, почива на два основа: Стратегији развоја образовања у Србији до 2020. године и Акционом плану за спровођење Стратегије. Реализација Стратегије развоја образовања зависи у доброј мери од финансијских средстава којима Министарство располаже, а због недостатка тих средстава, Министарство данас ради на ревизији Акционог плана за спровођење Стратегије, који ће бити завршен у септембру месецу о.г. и у ком ће бити приказано шта ће све моћи да се реализује у наредних годину дана. Како је рекао, други део рада Министарства чини наука и технолошки развој који опет има своју Стратегију развоја, чији рок полако истиче. С обзиром на то, у наредних неколико месеци ће се започети са израдом нове Стратегије научноистраживачке делатности и Акционог плана за њено спровођење. У министарству постоји јасно опредељење да се одлуке о даљем раду доносе на основу емпиријских резултата тј. детаљних анализа и истраживања тренутног стања које могу да дају јасне смернице за рад Министарства. Као пример министар је навео анализу УНИЦЕФ-а о томе у којим областима би било целисходно уложити средства како би се унапредио систем образовања и ОЕЦД-а на тему јачања интегритета и борби против корупције у високом образовању. На основу наведених анализа и истраживања, Министарство је дошло до сета индикатора који говоре колико је образовни систем спреман за реформу. С тим у вези, можда би било целисходније ићи само на секторску, а не свеобухватну реформу јер је ову прву реално спровести, а другу не, бар не у кратком року.

 Министар је информисао чланове Одбора и о тренутним активностима, истичући да се у септембру месецу планира завршетак рада на изради Нацрта Закона о изменама Закона о сновама система образовања и васпитања и новог Закона о уџбеницима. Када је у питању Нацрт Закона о уџбеницима било би добро организовати Јавно слушање у циљу унапређења текста Нацрта.

Александар Белић, државни секретар у министарству просвете, науке и технолошког развоја, најавио је члановима Одбора за јесен почетак процеса широких консултација у вези са израдом нове Стратегије развоја научноистраживачке делатности и Акционог плана за њено спровођење. Потребно је, како је рекао, да Стратегија буде заснована на реалним основама како би била спроводива у пракси. Истакао је да је функција научног истраживања у нашој земљи на високом нивоу док с друге стране функција иновационе делатности није у довољној мери развијена те постоји несразмера између ове две функције. Могућност за унапређење стања у овој области могло би да се постигне потписивањем Оквирног споразума тј. успостављањем оптималног правног оквира кроз доношење новог Закона о иновативној делатности (крај 2014. године) и Закона о научноистраживачкој делатности (пролеће 2015. године).

 Академик Нинослав Стојадиновић је у свом излагању рекао да је Информацију о раду министарства очекивао сходно експозеу председника Владе, у делу који се односи на област образовања. Према његовом мишљењу, с обзиром да су се у земљи у протеклом периоду (када је у питању образовање) дешавале драматичне ствари, било би добро да су чланови Одбора прецизно чули шта је Министарство радило у претходна два месеца и шта се планира у наредних пар месеци. Критиковао је недостатак сарадње два ресора у оквиру министарства и навео да је позитивно то што се ове године мала матура успешно реализовала као и најаву израде нових Нацрта Закона из области образовања и науке. Такође је потребно да се у будућем периоду направи јасна дистинкција између државних и приватних факултета и уведу прецизни критеријуми за израду магистарског и докторског рада као и избор у научна звања, истакао је на крају Нинослав Стојадиновић.

 Срђан Вербић је, одговарајући на примедбе, навео да ће у Извештају о првих 100 дана рада Владе бити детаљно презентирано шта је за то време урађено у оквиру рада Министарства.

 Марко Атлагић је у оквиру свог излагања рекао да није потребно радити на реформи образовања, него на његовој трансформацији у смислу целокупне реформе друштва. Ово, пре свега, зато што је систем образовања и васпитања годинама урушаван. Даље је изнео низ проблема који постоје у овој области: неопходност реформе наставних програма; унапређење улоге Завода за унапређење васпитања и образовања; јачање кадрова у стручној служби министарства и других образовних институција; доношење нових закона, а не измена и допуна постојећих; велика аутономија професора; рад професора упоредо на више факултета. У вези с изнетим, рекао је да се нада да ће и Одбор у будућем периоду радити на унапређењу стања у систему образовања и васпитања.

 Невенка Милошевић, је изразила задовољство што се одржава седница Одбора уз присуство министра са сарадницима. Како је рекла, када је у питању предшколско образовање, неопходно је код деце неговати нов приступ. Као један од проблема навела је решења из важећег Закона о уџбеницима и другим наставним средствима, која узрокују низ потешкоћа у вези са штампањем, продајом и куповином уџбеника. Изнела је предлог да се цивилна заштита уведе у школе као изборни предмет и питала да ли се планира реформа средњег стручног образовања.

 Срђан Вербић, министар просвете, науке и технолошког развоја, се захвалио на конструктивним критикама и навео да је жеља министарства да се сви набројани проблеми у наредном периоду реше. Што се тиче реформе средњег стручног образовања, Министарство ће се у наредном периоду посветити и питањима која су од значаја за ту област.

 Олена Папуга је нагласила да у шифрарнику занимања и списку Националне службе за запошљавање не постоје одређена занимања за која се студенти школују и да они због тога након завршетка школовања не могу да се запосле. Такође је рекла да се Министарство просвете, науке и технолошког развоја, не бави у довољној мери образовањем националних мањина и да се оно према њеном мишљењу налази у кризи. Замолила је да се ови проблеми реше.

 Министар Срђан Вербић, одговорио је да је проблем са шифрарником занимања уочен од стране Министарства и да постоји воља да се он реши. Што се тиче образовања на језику националних мањина, неопходна је добра организација и он верује да ће ситуација бити боља.

 Владимир Орлић, је у свом излагању изнео проблем дугорочног финансирања научних института и с тим у вези питао да ли постоји план реализовања наменских кредита којим би се они финансирали.

 Александар Белић, државни секретар, сложио се да постоји проблем финансирања научних института и додао да то питање, након детаљне анализе сврхе постојања сваког института, мора на стратешки начин решити како ти исти инситути и запослени у њима не би остали без посла.

 Небојша Петровић, је у свом излагању истакао да Министарство просвете, науке и технолошког развоја треба да има подршку свих политичких странака. Према његовом мишљењу, било би добро да Министарство изађе у јавност са једним документом у ком би се навело до које мере је могуће спровођење реформи и у ком обиму с обзиром на средства која су на располагању.

 Милета Поскурица је изнео низ проблема који тренутно постоје у области образовања, као што су: хиперпродукција докторских звања; велика аутономија декана и њихово управљање факултетима; рад једног професора на више факултета без јасне евиденције; рад на пројектима и друго. На крају, рекао је да се из Информације о раду Министарства види да је оно опредељено да се ствари унапреде и да се ситуација у области образовања поправи.

 Љубиша Стојмировић је указао да је Одбор за образовање, науку, технолошки развој и информатичко друштво важан одбор и да због тога сматра да је обавеза чланова Одбора, без обзира да ли припадају владајућој или опозиционој странци, да критикују све за шта мисле да није добро. Пренео је неке од молби учесника у процесу образовања - особља из основних и средњих школа, да се максимално смање административне процедуре које дуго трају и успоравају цео процес, као и да се формира школска управа у Панчеву.

 Риза Халими је подсетио на проблем који постоји на територији општина Прешева, Бујановца и Медвеђе, а огледа се у томе да неки универзитети раде иако не испуњавају потребне услове, због чега испаштају студенти и родитељи. Даље, осврнуо се на неуређено стање у школама на територији наведених општина које се односи на лош квалитет наставе на језику националних мањина (албански језик), избор привремених директора и школских одбора и недобијање јубиларних награда. За овакво стање је, по њему, одговорна инспекција Министарства која није адекватно реаговала. Замолио је да се ови проблеми што пре реше.

 Министар Срђан Вербић је рекао да министарство, нажалост нема капацитета да у овом тренутку реши све наведене проблеме, али да он жели да посети територију општина Прешево, Бујановац и Медвеђу и да у непосредном разговору са наставницима и ђацима договори решавање њихових проблема.

 Милена Бићанин је изразила уверење да ће Одбор и Министарство постати добри сарадници и због тога апеловала на унапређење сарадње. Скренула је пажњу на питање оцењивања ђака у школама од стране наставника, које по њеним информацијама зна понекад да буде злоупотребљено, а што се лоше одражава на личност ученика.

 Зоран Јозић је поставио питање, до када је рок за ревизију Стратегије развоја образовања и васпитања и Акционог плана за њено спровођење; до кад ће се примењивати; ко ради на њој и да ли је у плану да се у тај процес укључи база (наставници, професори, ђаци). Навео је проблеме који постоје у школама: тешке торбе; велики број часова; неиспуњење свих обавезних услова за избор директора (лиценца); превише администрације; школовање за звања у којима не постоје радна места, инклузија и друго.

 Срђан Вербић, министар просвете, науке и технолошког развоја, је рекао да се ради на ревизији Акционог плана за спровођење Стратегије развоја и образовања, а не на ревизији Стратегије, која ће остати на снази до 2018. године, као и да министарство има решења за споменуте проблеме за које се нада ће бити решени до 1. септембра 2014. године.

Друга тачка дневног реда – **Разматрање Предлога закона о потврђивању Споразума између Владе Републике Србије и Европске уније о учшћу Републике Србије у програму Европске уније Хоризонт 2020-Оквирном програму за истраживање и иновације (2014-2020)**

Испред Владе Републике Србије,Предлог закона о потврђивању Споразума између Владе Републике Србије и Европске уније о учшћу Републике Србије у програму Европске уније Хоризонт 2020-Оквирном програму за истраживање и иновације (2014-2020) образложио је Виктор Недовић, помоћник министра у Министарству просвете, науке и технолошког развоја.

**Одбор је након гласања одлучио да предложи Народној скупштини да прихвати** Предлога закона о потврђивању Споразума између Владе Републике Србије и Европске уније о учшћу Републике Србије у програму Европске уније Хоризонт 2020-Оквирном програму за истраживање и иновације (2014-2020) (10 гласова “за”, “против” није било, “уздржаних” није било, укупно 10).

Трећа тачка дневног реда - **Доношење одлуке о организовању јавног слушања на тему: „Разматрање Нацрта закона о изменама и допунама Закона о високом образовању“**

 Након краће дискусије и одређених сугестија у вези са Нацртом Агенде, **Одбор је** донеоОдлуку да се четвртак 24. јула 2014. године (биће потврђено) или у другом термином који ће бити усклађен са динамиком предлагања Предлога закона о изменама и допунама Закона о високом образовању (о чему ће сви учесници бити обавештени) одржи Јавно слушање на тему: „Разматрање Нацрта закона о изменама и допунама Закона о високом образовању“ (10 гласова “за”, “против” није било, “уздржаних” није било, “није гласало” 2, укупно 12).

Седница је завршена у 13,40 часова.

 СЕКРЕТАР ПРЕДСЕДНИЦА

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 Драгомир Петковић мр Александра Јерков